AFRIKAANSE OPSOMMING: Die traumatiese aard van 'n spinale koord besering (SKB) veroorsaak 'n beduidende en permanente lewensverandering, wat fisieke-, sosiale- en werksaanpassing vir die individu verg, asook spanning op die familie plaas. Die belangrikheid van sielkundige aspekte rakende aanpassing en rehabilitasie word toenemend herken as 'n integrale deel in die fasilitering van 'n hoër kwaliteit van lewe vir die individue en hulle families wat lewe met 'n SKB. Alhoewel daar gevind is dat sielkundige versteuring nie 'n noodwendige langtermyn gevolg van 'n SKB is nie, het navorsers wel gevind dat 'n gedeelte van die populasie beduidende sielkundige aanpassingsprobleme ervaar ten opsigte van hul nuwe lewenstyl en uitdagings. Daar is gevind dat die SKB populasie 'n verhoogde risiko loop vir egskeidings, substansmisbruik, self-verwaarlosing en selfmoord. In die middel van die 1990's, het SKB- en rehabilitasie-navorsers kognitiewe-gedragsterapie (KGT) intervensies ontwikkelom individue te help met sielkundige aanpassing na 'n SKB. Lazarus en Folkman's (1984) se kognitiewe teorie oor stres en streshantering, het die teoretiese grondslag gevorm vir sommige van hierdie intervensies. Die primêre doel van hierdie literatuuroorsig is om die effektiwiteit van KGT te bepaal in die ondersteuning van individue met sielkundige aanpassing na SKB, en om voorstelle te maak oor toekomstige navorsing wat met hierdie onderwerp verband hou.